valnødfamilien
Valnødfamilien, Juglandaceae, familie af store, løvfældende træer med ca. 50 arter i de tempererede dele af den nordlige halvkugle, men som langs bjergene i Asien og Amerika når ned i troperne og til den sydlige halvkugle.
Alle slægter har kraftige grene, fjersnitdelte blade, blomster i hængende klaser og frugter med en hård indre skal. Af slægter kan bl.a. nævnes hickory (Carya), der leverer pekannød, valnød (Juglans) og vingevalnød (Pterocarya).